Diari Oficial de la Generalitat Valenciana


Sumari del DOGV 9380, del 11-07-2022 (2022/6200)

RESOLUCIÓ d'1 de març de 2022, del director general de Qualitat i Educació Ambiental, per la qual es formula informe d'impacte ambiental del projecte de planta d'emmagatzematge i valoració de residus de construcció i demolició RCD, en el polígon industrial I-8, parcel·la número 18, del terme municipal de Crevillent (Alacant). Expedient: (2089438) 165/2021/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9380

Data del DOGV
:   11-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6200


Data del document
:   01-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Crevillent
    * impacte ambiental

RESOLUCIÓ d'1 de març de 2022, del director general de Qualitat i Educació Ambiental, per la qual es formula informe d'impacte ambiental del projecte de planta d'emmagatzematge i valoració de residus de construcció i demolició RCD, en el polígon industrial I-8, parcel·la número 18, del terme municipal de Crevillent (Alacant). Expedient: (2089438) 165/2021/AIA. [2022/6200]  
  
«Informe d'impacte ambiental  
Expedient: (2089438) 165/2021/AIA.  
Títol: Planta d'emmagatzematge i valoració de residus de construcció i demolició RCD.  
Titular: Excavaciones Crevillent, SL.  
Òrgan substantiu: Ajuntament de Crevillent (Ref.: 2018/MAMB\_DA/00966).  
Localització: Polígon industrial I-8, parcel·la núm. 18 (Crevillent).  
  
  
Tramitació administrativa  
Amb data 15 d'octubre de 2021, ha tingut entrada en aquest òrgan ambiental, un ofici remés per l'Ajuntament de Crevillent en relació amb la tramitació de la llicència ambiental per a planta d'emmagatzematge i valorització de residus de construcció i demolició, que Excavaciones Crevillent, SL, promou en la parcel·la núm. 18, (Polígon I-8), en aquest terme municipal.  
En l'ofici se sol·licita a aquest òrgan que emeta un informe d'impacte ambiental a l'efecte de tramitar la llicència ambiental del projecte. S'hi adjunta la documentació següent:  
- Sol·licitud d'inici.  
- Sol·licitud del promotor (18.02.2021).  
- Informe de l'Ajuntament (acta de comprovació, departament d'activitats 13.10.2021).  
- Projecte llicència ambiental.  
- Document ambiental.  
- Diligència d'exposició pública des del dia 13.09.2018 fins al dia 14.11.2018 i la no existència d'al·legacions.  
Atés que la instal·lació se situa en una zona industrial, que l'ajuntament ha sotmés l'expedient a informació pública i aporta el resultat del tràmit d'informació pública i l'informe municipal, i en nom de la simplificació i reducció de càrregues administratives, s'incorpora aquesta documentació a l'expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte:  
Excavaciones Crevillent, SL, promou una activitat d'emmagatzematge i valoració de residus de construcció i demolició RCD, en el terme municipal de Crevillent. L'activitat es desenvolupa en la parcel·la situada en el polígon industrial I-8, parcel·la 18. La parcel·la, té una superfície total de 1.353 m², amb 207,30 m² a cobert.  
Consultada la cartografia en la IDEV, la solera i el tancament de la parcel·la estan executats, ja que anteriorment albergava una altra activitat. El tancament de formigó respecta l'alçària i tipologia reflectida en la fitxa tècnica del polígon per a aquesta mena de parcel·les, amb dues portes corredisses, que donen cadascuna a un carrer diferent. Per estar en un polígon industrial compta amb serveis d'electricitat, aigua potable i clavegueram.  
Segons el document ambiental, s'estima una capacitat màxima estimada de tractament en la planta de 4.000 t/any, i són 50 t, la capacitat màxima de tractament diària.  
El projecte preveu com a residus admissibles en planta, residus de construcció i demolició (capítol 17: 170101, 170102, 170103, 170107, 170201, 170202, 170203, 170302, 170504, 170508, 170604, 170802 i 170904), així com residus de teixits vegetals (codi LER 020103). Es rebutjarà l'entrada de residus no autoritzats, els quals es carregaran en el vehicle d'origen i es reflectirà aquesta informació en el registre corresponent i es farà el tancament del procediment d'admissió. La parcel·la compta amb dos mòduls prefabricats, l'un per a servei-vestidor i l'altre per a oficina-caseta de control, on es portarà el control d'admissió i documental de les entrades en planta.  
Els camions que transporten RCD passen per una caseta de control on es realitzarà inicialment un control visual dels residus que s'han de recepcionar, es rebutjarà qualsevol tipus de producte que no siga adequat i s'instarà el client perquè el retire mitjançant un gestor autoritzat, especialment, es pararà atenció als residus que pogueren ser perillosos, els quals seran emmagatzemats en contenidor tancat estanc, evitant el contacte amb la superfície formigonada.  
Aquests camions recepcionats passaran a una zona on bolcaran els RCD i es separaran i s'emmagatzemaran. Si s'hagueren recollit residus perillosos o altres diferents dels autoritzats, mesclats amb l'entrada de residus, que no s'hagueren detectat durant el procés d'admissió, aquests es gestionaran com a residus generats per l'activitat, els segregaran i els enviaran a un gestor autoritzat.  
  
En aquesta selecció manual, els residus inerts (paper i cartó, envasos i plàstics, cristall, fusta, podes i altres no classificats en els anteriors), es classificaran, es depositaran en els contenidors respectius i seran transportats periòdicament a empreses per a la gestió final. La resta de RCD, es depositaran en una altra zona d'emmagatzematge, segons el material (arenes, àrids, graves, algeps i escaioles, pedra, formigó i asfalts) i separats per sitges. En funció de les necessitats, els anomenats «residus nets» passaran a una màquina trituradora, que al seu torn realitza el sedàs i la classificació d'aquests, per vendre'ls posteriorment com a llastos.  
La maquinària que intervé en el procés és una retropala per a remoure els materials i una màquina trituradora, que al seu torn realitza el sedàs i la classificació dels residus en funció del material per processar.  
  
Ubicació del projecte:  
L'activitat es troba en un polígon industrial existent. Per estar aquest emplaçament completament urbanitzat i modificat respecte a l'estat natural inicial amb la finalitat d'acollir activitats de tipus industrial, hi ha una sèrie d'impactes que no s'estimen significatius (geologia, vegetació, fauna, etc.).  
D'acord amb el PATRICOVA, no es troba dins d'una àrea amb el risc d'inundació. Els terrenys no es troben en cap espai natural integrat en la Xarxa Natura 2000 i no hi ha en les proximitats espais naturals protegits.  
Se sospesen altres alternatives a la triada que són descartades per no existir altres parcel·les de característiques similars, com també ho és l'alternativa zero perquè la no realització del projecte comportaria la pèrdua d'oportunitats i creació de llocs de treball en el municipi.  
  
Impactes ambientals:  
La recepció dels residus per a gestionar preveu, en particular, el control d'admissió. Expressament s'indica en el projecte que no s'admetran en la planta residus de caràcter perillós (incloent-hi els del capítol 17 del catàleg LER). No obstant això, és possible la presència d'impropis entre els residus admissibles, per la qual cosa tota la parcel·la compta amb sòl impermeabilitzat (llosa de formigó de 15 cm de grossària) per a evitar la contaminació del sòl per lixiviació i es disposarà un contenidor tancat i estanc per a l'emmagatzematge de residus perillosos. La solera té pendent cap a diferents embornals situats en el perímetre. Els embornals recullen l'aigua de la parcel·la i es connecten a la xarxa de clavegueram del polígon després del sistema de depuració (depòsit col·lector de llots, separador d'olis i hidrocarburs lleugers, i arqueta de presa de mostres). Tots els residus generats per l'activitat seran enviats a gestors finals autoritzats.  
En la zona de control, abans del pesatge inicial dels camions es preveu la construcció d'un gual de rentada de rodes i un sistema d'aspersors amb la finalitat de retirar la brutícia abans d'entrar en la planta.  
  
Per a evitar l'emissió de pols, tenint en compte el caràcter pulverulent dels residus, el projecte preveu sistemes d'aspersió d'aigua en les zones d'emmagatzematge en sitges, classificació de RCD i en la zona de trituració d'àrids. Aquesta última zona, com a mesura correctora preveu la construcció de teulada oberta pels laterals. En la zona d'emmagatzematge de RCD en contenidors, per a minimitzar aquest impacte, els contenidors disposaran de malla espessa, la qual serà retirada per a la introducció dels residus i col·locada novament sobre aquests. La maquinària en el moviment per la terra campa no superarà els 10 km/h amb la finalitat de minimitzar la posada en suspensió de partícules a l'atmosfera i no es realitzaran apilaments amb alçàries superiors als 2,5 metres.  
  
A causa de la capacitat, no està inclosa en el catàleg d'activitats potencialment contaminadores de l'atmosfera, ja que la capacitat de manipulació d'aquests materials és menor de 100 t/dia.  
L'activitat es desenvolupa en horari diürn, utilitzant màquines sorolloses en aquest horari. En el document ambiental s'estableix que l'impacte de l'activitat, pel fet desenvolupar-se en una zona industrial consolidada i per estar el nucli urbà més pròxim a més de 3 km, és irrellevant.  
L'activitat no genera olors i les potencials molèsties rellevants que pot produir l'activitat, esmentades anteriorment emissió de pols i soroll, no s'estima que puguen generar riscos significatius per a la salut humana.  
Com a mesures de vigilància i seguiment ambiental de la planta, es proposen entre altres mesures el reg de vials interiors, el manteniment de la xarxa de drenatge, la retirada dels greixos de l'arqueta per a enviar-los a un gestor autoritzat, la revisió periòdica de la maquinària i la vigilància d'absència d'afecció sobre l'entorn immediat.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte de planta d'emmagatzematge i valoració de residus de construcció i demolició RCD, constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 9.b de l'annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot quant el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que exercisc, resolc:  
  
Primer  
Estimar que el projecte de planta d'emmagatzematge i valoració de residus de construcció i demolició RCD en el terme municipal de Crevillent promogut per Excavaciones Crevillent, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental en els termes d'aquest informe, en particular, a les condicions i accions correctores següents:  
  
- Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió d'aquests no comporte la modificació substancial del projecte avaluat i no responga a supòsits en els quals, d'acord amb la legislació sectorial vigent, s'exigisca la tramitació d'un procediment d'avaluació ambiental.  
- Al començament de la nova activitat i, almenys, cada cinc anys haurà de realitzar auditories acústiques una entitat col·laboradora de l'Administració en matèria de qualitat ambiental, i fer constar els resultats en un llibre de control que estarà a la disposició de les administracions competents. Les auditories s'hauran de realitzar en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- En el supòsit de cessament definitiu de l'activitat, el promotor de la instal·lació haurà d'adoptar les mesures necessàries destinades a retirar, controlar, contindre o reduir els residus i altres substàncies perilloses rellevants perquè, tenint en compte l'ús actual o futur aprovat, l'emplaçament no cree un risc significatiu per a la salut humana ni per al medi ambient per culpa de la contaminació del sòl o emissió de contaminants.  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació d'aquest en la seu electrònica de l'òrgan ambiental.  
B. L'informe d'impacte ambiental perdrà la vigència i deixarà de produir els efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial enfront de l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes fixats en l'article 48 de la Llei 21/2013, de 9 de desembre.  
  
València, 1 de març de 2022.- El director general de Qualitat i Educació Ambiental: Joan Piquer Huerga.»